Na temelju članka 11. Zakona o udrugama (NN 88/1 i 11/02) Osnivačka skupština Udruge diplomiranih učitelja i odgojitelja Sveučilišta u Zadru na sjednici održanoj u Zadru dana 03. siječnja 2012. godine donijela je sljedeći

**STATUT**

**Udruge diplomiranih učitelja i odgojitelja Sveučilišta u Zadru**

**I. OPĆE ODREDBE, PODRUČJE DJELOVANJA**

Članak 1. Ovim Statutom utvrđuje se:

- naziv, sjedište i područje djelovanja **Udruge diplomiranih učitelja i odgojitelja**

 **Sveučilišta u Zadru (**u daljnjem tekstu ovog Statuta: Udruga);

- izgled znaka i pečata;

- ciljevi, poslovi i djelatnost udruge te sredstva za rad udruge;

- javnost rada udruge

- članstvo te prava i obveze članova udruge;

- tijela upravljanja udrugom i načinu njihova nastupanja u pravnom prometu;

- način prestanka postojanja i postupak s imovinom u slučaju prestanka postojanja.

Članak 2.

Puni naziv Udruge je: Udruga diplomiranih učitelja i odgojitelja Sveučilišta u Zadru

Skraćeni naziv Udruge: Udruga diplomiranih učitelja i odgojitelja UNIZD

Sjedište Udruge je u Zadru.

Udruga djeluje na području Republike Hrvatske.

Članak 3.

Udruga se upisuje u registar udruga RH pri Uredu državne uprave u Zadarskoj županiji.

Udruga je neprofitna pravna osoba upisana u Registar udruga RH kod Ureda državne uprave u Zadarskoj županiji.

Članak 4.

Znak Udruge je crtež crkve Sv. Dimitrija. Pečat je okruglog oblika, promjera 5cm u kojem je obodno između dviju kružnica ispisan puni naziv Udruge, a u sredini je znak Udruge i naziv sjedišta Zadar.

Predsjednik Udruge ovlašten je za upotrebu i čuvanje pečata.

Članak 5.

Udrugu predstavlja i zastupa predsjednik Udruge neograničeno u okviru djelatnosti.

 Članak 6.

Djelovanje Udruge je javno.

Javnost djelovanja osigurava se i ostvaruje:

- pravodobnim izvješćivanjem članova o radu Udruge i značajnim događajima pisanim izvješćima, na posebnim skupovima ili na drugi prikladan način

 - putem web stranice Udruge



**II. TEMELJNI CILJEVI I DJELATNOST UDRUGE**

 Članak 7.

Temeljni ciljevi postojanja i djelovanja Udruge jesu:

* podupiranje diplomanata u traženju zaposlenja i njihovoj afirmaciji u društvu
* razvijanje suradnje između Odjela i škola ili ustanova u kojima rade bivši studenti Odjela
* zaštita strukovnih interesa učitelja i odgajatelja sukladno kodeksu i pravilima struke.
* očuvanje tradicije Odjela za izobrazbu učitelja i odgojitelja Sveučilišta u Zadru
* poticanje i uspostava veza i suradnje Odjela i sličnih obrazovnih, razvojnih i

istraživačkih institucija u Republici Hrvatskoj i u svijetu

Članak 8. Djelatnosti Udruge su sljedeće:

* promicanje ugleda učiteljske i odgajateljske struke
* ostvarivati suradnički odnos diplomanata i Sveučilišta u svrhu poboljšanja kvalitete učiteljskog i odgajateljskog studija
* unaprjeđivanje rada učitelja i odgajatelja, te afirmacija mjesta i uloge učitelja i odgajatelja u društvu
* utjecati na stvaranje javnog znanstvenog i stručnog mišljenja i stajališta o svim bitnim pitanjima razvoja učiteljske i odgajateljske struke
* prikupljanje mišljenja članova Udruge u javnim raspravama o bitnim pitanjima u svezi s ciljevima Udruge
* organiziranje susreta članova Udruge radi podupiranja i razmjenjivanja strukovnih iskustava
* redovito i prigodno informiranje članstva o djelatnostima Udruge, dostignućima njezinih članova i o zbivanjima u struci
* pružanje iskustvenih informacija potencijalnim studentima u svezi sa studijem

za učitelje i odgojitelje predškolske djece – Zadar, organiziranjem seminara, predavanja

* uspostavljanje suradnje s odgovarajućim visokoobrazovnim institucijama
* uspostava i razvijanje suradnje sa sličnim udrugama u Republici Hrvatskoj i u svijetu.
* izdavanje znanstvenih, stručnih i informativnih publikacija iz područja svog djelovanja sukladno zakonu
* obavljanje i drugih aktivnosti kojima se ostvaruju ciljevi Udruge utvrđeni Statutom sukladno zakonu

**III. ČLANSTVO U UDRUZI I PRAVA, OBVEZE I STEGOVNA ODGOVORNOST ČLANOVA**

Članak 9.

Članovi mogu biti:

• redoviti

• podupirući

• počasni,

Članak 10.

Redovitim članom Udruge može postati svaka poslovno sposobna fizička osoba koja je diplomirala, magistrirala ili doktorirala na Odjelu za izobrazbu učitelja i odgojitelja Sveučilišta u Zadru i prihvaća Statut Udruge.

Redoviti član ima pravo birati i biti biran u tijela Udruge. Redoviti član plaća članarinu.

Članak 11.

Podupirućim članom smatra se pravna ili fizička osoba koja prihvaćajući Statut svojom aktivnošću te novčanom i/ili materijalnom potporom doprinosi ostvarivanju programskih zadaća Udruge.

Podupirući član ima prava i obveze redovnog člana, osim prava da bira i da bude biran u tijela

Udruge, a nema obavezu plaćanja članarine.

Članak 12.

Počasnim članom može postati svaka fizička osoba koja prihvaća Statut i ima izuzetne zasluge u ostvarivanju temeljnih ciljeva Udruge.

Počasni član ima prava i obveze redovnog člana, osim prava da bira i bude biran u tijela

Udruge, i nema obavezu plaćanja članarine.

Članak 13.

Redovitim i podupirućim članom Udruge, sukladno članku 10. ovog Statuta, postaje se potpisivanjem pristupnice, čime se prihvaćaju ciljevi, prava i obveze utvrđeni ovim Statutom i odlukama Udruge, te upisom u Registar članova koji vodi tajnik Udruge.

Počasnim članom postaje se temeljem odluke Predsjedništva.

U Udruzi se vodi popis članova za koji je odgovoran tajnik.

Članak 14. Redoviti član Udruge ima pravo:

* birati tijela Udruge
* sudjelovati u djetanostima Udruge
* davati prijedloge i mišljenja o radu Udruge
* biti obaviješten o radu Udruge

Redoviti član Udruge dužan je:

* ostvarivati ciljeve i zadatke Udruge
* pridržavati se odredaba Statuta
* čuvati materijalna dobra Udruge i izvršavati preuzete obveze
* čuvati i podizati ugled Udruge
* plaćati članarinu

Članak 15. Svaki član Udruge podliježe stegovnoj odgovornosti.

Za teže povrede Statuta protivno cilju i zadaći Udruge, na prijedlog Nadzornog odbora ili najmanje tri člana Predsjedništva, Predsjedništvo može članu izreći:

* suspenziju zbog neovlaštenog istupanja u ime Udruge
* isključenje iz Udruge zbog težih povreda Statuta

 Članak 16.

Članstvo u Udruzi prestaje:

* dragovoljnim istupom uz pismenu izjavu
* isključenjem iz članstva

Član Udruge može biti isključen ako prekrši odredbe Statuta ili ugrozi interes Udruge ili prouzroči ozbiljnu štetu Udruzi ili njenom članstvu. Odluku o isključenju donosi Predsjedništvo. Svakom članu do odluke o isključenju mora biti omogućen primjereni vremenski rok za očitovanje ili opravdanje u trajanju od najmanje mjesec dana do najduže tri mjeseca. Odluka o isključenju mora biti uručena članu preko pošte preporučenim pismom. Isključeni član ima pravo prigovora Skupštini. Rok za prigovor je mjesec dana od dana primitka odluke o isključenju. U tijeku žalbenog postupka miruju prava i obveze člana Udruge. Odluka Skupštine je konačna.

Članak 17.

Udruga može davati priznanja i pohvale svojim članovima, pojedincima i pravnim osobama za osobitu aktivnost i poseban doprinos u radu Udruge.

**IV. TIJELA UPRAVLJANJA UDRUGOM**

Članak 18.

Udrugom upravljaju članovi preko izabranih predstavnika u tijelima Udruge.

Članak 19. Tijela upravljanja Udrugom jesu:

 **Skupština**

** Predsjedništvo**

 **Predsjednik**

 **Dopredsjednik,**

 **Tajnik**

** Nadzorni odbor**

Svi članovi tijela upravljanja Udrugom odgovaraju za svoj rad Skupštini.

**Skupština**

Članak 20.

Skupština je najviše tijelo upravljanja Udruge i čine je svi redovni članovi Udruge.

Skupština upravlja Udrugom posredno preko predstavnika koje bira u upravljačka tijela Udruge.

Članak 21.

Redovita izborna sjednica Skupštine održava se svake dvije godine.

Redovitu izbornu sjednicu Skupštine saziva Predsjednik Udruge na vlastitu inicijativu ili na inicijativu članova Predsjedništva. U odluci o sazivanju Skupštine Predsjedništvo utvrđuje dan i mjesto održavanja izborne sjednice.

Predsjedništvo je dužno sazvati izvanrednu sjednicu Skupštine kada to zatraži Predsjednik ili najmanje trećina članova Udruge. U svom zahtjevu predlagatelji su obavezni obrazložiti razloge sazivanja izvanredne sjednice Skupštine.

Ako Predsjedništvo ne sazove sjednicu Skupštine u roku od 15 dana od dana dostave zahtjeva iz stavka 3. ovog članka, sazvati će je predlagatelj (odluka treba sadržavati prijedlog dnevnog reda, te mjesto i dan održavanja sjednice).

Na izvanrednoj sjednici Skupštine raspravlja se samo o pitanjima zbog kojih je sazvana.

Članak 22.

Skupština;

- donosi i mijenja Statut i daje tumačenje Statuta,

- donosi financijski plan i završni račun,

- bira i razrješuje dužnosti članove Predsjedništva, te predsjednika i dopredsjednika Udruge,

- utvrđuje programrazvitka Udruge,

- donosi druge akte i odluke važne za rad Udruge,

- razmatra sva izvješća o radu Udruge,

- daje smjernice za rad Udruge,

- odlučuje o žalbama članova na odluke o isključenju iz Udruge

 u drugom stupnju,

- odlučuje o prestanku postojanja Udruge, promjeni naziva,

 Sjedišta I korištenju dobiti

- nadzire primjenu odredbi Statuta, odluka tijela Udruge i

 materijalno-financijsko poslovanje

- obavlja i druge poslove određene zakonom ili Statutom ako nisu stavljni u nadležnost drugog tijela

 Članak 23.

Skupština može razriješiti tijela koja bira u cijelosti ili pojedine njihove članove i prije isteka mandata na koji su izabrani ako ne izvršavaju povjerene zadaće. Ukoliko Skupština razrješava rečena tijela u cijelosti, tada se bira novo tijelo s punim mandatom, a ukoliko razrješava pojedine članove tijela, Skupština bira nove članove na vrijeme do isteka mandata tijela u čiji su sastav izabrani.

Svaki član tijela Udruge može zahtijevati svoje razrješenje prije isteka mandata s tim da je dužan obavljati svoju dužnost do odluke Skupštine koja o zahtjevu za razrješenje mora donijeti odluku na prvom zasjedanju.

Skupština bira članove Predsjedništva za razdoblje od dvije godine.

**Predsjedništvo**

Članak 24.

 Predsjedništvo je izvršno tijelo Skupštine.

Predsjedništvo ima 5 članova, a predsjednik, dopredsjednik i tajnik su po svojoj funkciji članovi Predsjedništva.

Članak 25.

Predsjednik sjednice Predsjedništva saziva prema potrebi. Sjednica se može održati ako je nazočna većina članova Predsjedništva, a pravovaljane odluke donose se većinom glasova nazočnih članova Predsjedništva.

Svaki član Predsjedništva ima pravo tražiti saziv sjednice, ako smatra da je o pitanju koje treba raspraviti potrebno sazvati sjednicu.

Na sjednicama Predsjedništva vodi se zapisnik koji potpisuju predsjednik i tajnik Udruge, a koji se trajno čuva u arhivi Udruge.

Predsjedništvo je za svoj rad odgovorno Skupštini sukladno o Statutu i zakonu.

Članak 26. Predsjedništvo:

* utvrđuje prijedlog Statuta i njegove izmjene i dopune,
* utvrđuje prijedlog financijskog plana i završnog računa,
* podnosi Skupštini izvješće o radu jednom godišnje,
* odlučuje o visini članarine,
* odlučuje o prijamu i isključenju iz članstva,
* brine se o informiranju članstva i javnosti,
* odlučuje o korištenju imovine Udruge, promjeni adrese sjedišta i pečata
* imenuje osobe za potpisivanje materijalno-financijskih dokumenata,
* odlučuje o obavljanju djelatnosti kojoj stječe prihod sukladno Zakonu,
* osniva odbore, komisije i druga tijela koja pomažu ostvarivanju ciljeva Udruge,
* obavlja sve druge aktivnosti koje mu Skupština stavi u nadležnost ili su mu ovim

 Statutom stavljeni u nadležnost.

**Predsjednik i dopredsjednik**

Članak 27.

Skupština bira Predsjednika i Dopredsjednika Udruge za razdoblje od dvije godine. Ista osoba može se ponovo izabrati za Predsjednika ili Dopredsjednika.

Predsjednik ima istodobno i položaj predsjednika Predsjedništva, a Dopredsjednik Udruge je i dopredsjednik Predsjedništva.

Članak 28. Predsjednik:

* predstavlja i zastupa Udrugu,
* odgovoran je za pravilan i zakonit rad Udruge
* potpisuje akte koje donosi Predsjedništvo,
* pokreće raspravu o određenim pitanjima iz djelokruga Predsjedništva Udruge,
* brine se o upoznavanju javnosti s radom Udruge,
* saziva sjednice Skupštine i Predsjedništva, te predlaže dnevni red,
* rukovodi radom Skupštine i Predsjedništva,
* u slučaju prestanka postojanja Udruge obnaša dužnost likvidatora,
* obavlja i druge poslove utvrđene ovim Statutom, Poslovnikom i drugim općim aktima udruge.

Predsjednik vodi brigu da rad Udruge i njegovih tijela bude u skladu s Ustavom, zakonima i drugim propisima, te odredbama ovog Statuta i drugih općih akata Udruge.

Predsjednik Udruge podnosi javno izvješće o radu Udruge, Predsjedništva i svome radu.

Za svoj rad i provedbu odluka predsjednik Udruge odgovara Skupštini i Predsjedništvu.

Članak 29.

Dopredsjednik Predsjedništva zamjenjuje predsjednika u slučaju njegove odsutnosti ili spriječenosti. Dopredsjednik Predsjedništva pomaže u radu predsjedniku i po njegovom ovlaštenju obavlja određene poslove iz njegova djelokruga, bira ga skupština na mandat od dvije godine.

**Tajnik Udruge**

Članak 30.

Tajnika udruge bira Skupština. Tajnik se bira na vrijeme od dvije godine. Ista osoba može biti ponovno izabrana za tajnika Udruge.

 Tajnik vodi Registar članova i odgovoran je za njegovo vođenje.

Tajnik je zadužen za organizaciju i obavljanje stručnih i administrativnih poslova Udruge i druge poslove koje mu Predsjedništvo ili Skupština odredi.

Za svoj rad tajnik je odgovoran Skupštini Udruge.

**V. UDRUŽIVANJE UDRUGE I USTROJSTVENI OBLICI**

Članak 31.

Udruga se može udružiti u druge asocijacije. Odluku o udruživanju donosi Predsjedništvo. Udruga može prema potrebi osnovati i ustrojiti ogranke diljem Republike Hrvatske. Ogranci

Udruge nemaju svojstvo pravne osobe. Odluku o osnivanju i ustroju, te prestanku djelovanja ogranaka Udruge donosi Predsjedništvo Udruge.

Voditelja ogranka imenuje Predsjedništvo Udruge.

**VI. IMOVINA UDRUGE**

Članak 32.

Imovinu Udruge čine pokretne i nepokretne stvari, imovinska prava i novčana sredstva koje Udruga ostvaruje od:

* članarine
* donacije i dotacije
* sredstava dobivenih od međunarodnih organizacija koje podupiru rad i djelovanje Udruge
* sredstava ostvarenih obavljanjem njenih djelatnosti
* kao i druga novčana sredstva stečena sukladno zakonu

Sva prikupljena sredstva koriste se isključivo za ostvarivanje cilja osnivanja Udruge.

O raspodjeli prikupljenih sredstava odlučuje Predsjedništvo.

Članak 33.

Za opravdane troškove učinjene u vezi s obavljanjem djelatnosti Udruge članovi imaju pravo na naknadu, a za rad u vezi s djelatnosti Udruge i na nagradu.

O visini naknade i nagrade odlučuje Predsjedništvo.

Članak 34.

Udruga upravlja imovinom u skladu s propisima o materijalnom i financijskom poslovanju neprofitnih organizacija.

Svi prihodi i rashodi određuju se financijskim planom koji se donosi za jednu kalendarsku godinu i vrijedi za godinu za koju je donesen.

Po završetku godine za koju je donesen financijski plan sastavlja se završni račun.

Financijska godina Udruge počinje 1. siječnja a završava 31. prosinca iste godine.

Udruga je dužna voditi poslovne knjige i sastavljati financijska izvješća sukladno zakonu.

Za svoje obveze Udruga odgovara cjelokupnom imovinom.

Predsjednik Udruge je naredbodavac za izvršenje financijskog plana.

 **VII. PRESTANAK POSTOJANJA UDRUGE**

Članak 35.

Udruga prestaje postojati u slučajevima predviđenim Zakonom o udrugama.

Skupština donosi odluku o prestanku postojanja Udruge dvotrećinskom većinom nazočnih članova.

Članak 36.

U slučaju prestanka postojanja Udruge, nakon namirenja troškova sudskih i drugih postupaka, sva preostala imovina Udruge se predaje Odjelu za izobrazbu učitelja i odgojitelja Sveučilišta u Zadru.

**VIII. DONOŠENJE STATUTA I DRUGIH OPĆIH AKATA UDRUGE**

Članak 37.

 Tumačenje odredbi Statuta daje Skupština Udruge.

Statut je temeljni opći akt Udruge i svi ostali opći akti moraju biti u skladu sa Statutom.

Članak 38.

Prijedlog za izmjenu ili dopunu Statuta može podnijeti Predsjedništvo po vlastitoj inicijativi, a najmanje trećina članova Skupštine može podnijeti zahtjev Predsjedništvu da taj postupak pokrene.

O prijedlogu izmjena i dopuna Statuta upoznat će se članstvo Udruge sredstvima javnog priopćavanja.

Skupština Udruge razmatra primjedbe i mišljenja na prijedlog o promjenama Statuta i donosi odluku o promjeni Statuta na izvanrednoj sjednici, dvotrećinskom većinom prisutnih članova.

Članak 39.

Sva bitna pitanja koja nisu uređena ovim Statutom a zahtijevaju podrobnu raspravu uređuju se općim aktima koje donosi Skupština.

**IX. PRIJELAZNE I ZAVRŠNE ODREDBE**

Članak 40.

Ovaj Statut stupa na snagu danom donošenja, a primjenjuje se danom upisa u Registar udruga RH pri Uredu državne uprave u Zadarskoj županiji.

Zadar, 03. siječnja 2012.

 Predsjednica Udruge:

 doc. dr. sc. Smiljana Zrilić